Dôvodová správa

I. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 728/2002 Z. z., ktorým sa vydáva colný sadzobník sa predkladá na rokovanie vlády Slovenskej republiky z vlastnej iniciatívy.

Podnetom na predloženie materiálu bola potreba zmeny a doplnenia príloh č. 10 a 11 nariadenia vlády SR č. 728/2002 Z. z., ktorým sa vydáva colný sadzobník z dôvodu uzavretia a predbežného vykonávania Dohody o prístupe Chorvátskej republiky k Stredoeurópskej dohode o voľnom obchode schválenej vládou Slovenskej republiky uznesením vlády  č. 1218 zo 6. novembra 2002. 

V prílohách č. 10 a 11 sú uvedené preferenčné colné sadzby na dovoz tovaru vyplývajúce z medzinárodných dohôd o voľnom obchode schválených vládou SR. Tieto sadzby sú výsledkom liberalizácie obchodu medzi Slovenskou republikou a Európskym spoločenstvom, Európskym združením voľného obchodu, krajinami CEFTA, pobaltskými krajinami, Tureckom, Chorvátskom a Izraelom. 

Ďalším predmetom úpravy nariadenia vlády SR č. 728/2002 Z. z., ktorým sa vydáva colný sadzobník, je aj príloha č. 1. Ide o ujednotenie niektorých merných jednotiek vzťahujúcich sa na konkrétnu podpoložku kombinovanej nomeklatúry s mernými jednotkami podľa colného sadzobníka Európskej únie.  

V prílohe č. 7 sa navrhuje zmena číselných znakov pri colnej kvóte určenej na dovoz teobromínu z dôvodu presunu tejto komodity do inej podpoložky kombinovanej nomeklatúry.
 
Vzhľadom na to, že tento návrh nariadenia vlády ustanovuje len preferenčné sadzobné opatrenia na dovoz tovaru vyplývajúce z Dohody o prístupe Chorvátskej republiky k Stredoeurópskej dohode o voľnom obchode, schválenej vládou Slovenskej republiky, ako aj drobné technické zmeny, tabuľka zhody nebola vypracovaná. 

Predkladaný návrh nariadenia vlády SR, ktorým sa mení a dopĺňa nariadenie vlády Slovenskej republiky č. 728/2002 Z. z., ktorým sa vydáva colný sadzobník je v súlade s Ústavou Slovenskej republiky, zákonom č. 238/2001 Z. z. Colný zákon v znení neskorších predpisov a Európskou dohodou o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej. 

Návrh nariadenia vlády nie je potrebné prerokovať v Rade hospodárskej a sociálnej dohody SR, pretože neupravuje otázky hospodárskeho a sociálneho partnerstva medzi štátom, zamestnávateľmi a zamestnancami. 

Predkladaný materiál nebude mať vplyv na zamestnanosť ani na štátny rozpočet, nakoľko ide iba o verejné sprístupnenie vládou Slovenskej republiky schválených a predbežne vykonávaných preferenčných colných sadzieb.

Doložka zlučiteľnosti
návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 728/2002 Z. z., ktorým sa vydáva colný sadzobník  s právom Európskych spoločenstiev a Európskej únie

1.	Navrhovateľ nariadenia vlády Slovenskej republiky:
Vláda Slovenskej republiky.

2.	Názov návrhu nariadenia vlády Slovenskej republiky:
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 728/2002 Z. z., ktorým sa vydáva colný sadzobník.

3. Záväzky Slovenskej republiky vo vzťahu k Európskym spoločenstvám a Európskej únii:

    a)  Návrh nariadenia vlády patrí medzi prioritné oblasti aproximácie práva obsiahnuté v článku 70 Európskej dohody o pridružení - časť colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi Slovenskou republikou a Spoločenstvom v oblasti colníctva. 

Návrh nariadenia vlády patrí aj medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie – Biela kniha Kapitola 21 – Colná únia.

Problematika návrhu nariadenia vlády je obsiahnutá v screeningovej kapitole č. 25 Colná únia.
Návrh nariadenia vlády sa predkladá mimo Plánu legislatívnych úloh vlády SR na rok 2003.

Z pohľadu aproximácie práva je návrh nariadenia vlády v súlade s uznesením vlády SR o prioritných úlohách vlády Slovenskej republiky vyplývajúcich z pravidelnej správy Európskej komisie o pripravenosti Slovenskej republiky na členstvo v Európskej únii. 

b)  Negociačná pozícia ku kapitole č. 25 Colná únia bola odovzdaná dňa 25. mája 2000 CONF - SK 36/00. Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku v znení neskorších predpisov. 

4.  Problematika návrhu nariadenia vlády SR je upravená v práve Európskych spoločenstiev a v práve Európskej únie: 

-  v článkoch 3 ods. 1 písm. a), c), 25 až 46 Zmluvy o ES,
-  v článkoch 8 až 37 a 93 Európskej dohody o pridružení,
- nariadenie Rady ES č. 1832/2002 zo dňa 1. augusta 2002, ktorým sa mení Príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku  (OJ L 290 zo dňa 28. októbra 2002).

Článok 3 ods. 1 písm. a), c) Zmluvy o ES ustanovuje činnosti Spoločenstva zamerané na dosiahnutie cieľov vymedzených v čl. 2 tejto zmluvy. Tieto činnosti zahŕňajú odstránenie ciel a kvantitatívnych obmedzení dovozu a vývozu tovaru medzi členskými štátmi, ako aj všetkých ďalších opatrení s rovnakým účinkom. Činnosti Spoločenstva zahŕňajú aj vnútorný trh medzi členskými štátmi, charakterizovaný zrušením prekážok voľného pohybu tovaru, osôb, služieb a kapitálu.
Podľa článku 25 až 46 Zmluvy o ES dovozné a vývozné clá a poplatky s rovnocenným účinkom sú medzi členskými štátmi zakázané. Tento zákaz sa vzťahuje aj na clá fiskálnej povahy. Sadzby spoločného colného sadzobníka stanoví Rada kvalifikovanou väčšinou na návrh Komisie.   
Podľa čl. 8 až 24 Európskej dohody o pridružení Spoločenstvo a Slovenská republika postupne vytvoria oblasť voľného obchodu v prechodnom období v súlade s ustanovením tejto dohody a v súlade s ustanoveniami Všeobecnej dohody o clách a obchode (GATT). Pri klasifikácii tovaru, s ktorým obchodujú zmluvné strany, sa má aplikovať kombinovaná nomenklatúra tovaru. Uvedené články sa vzťahujú na priemyselné a poľnohospodárske výrobky, ako aj na morský a sladkovodný výlov, ktorý má pôvod v SR a v Spoločenstve.
Články 25 až 37 Európskej dohody o pridružení stanovujú, že odo dňa jej platnosti sa v obchode medzi Spoločenstvom a Slovenskou republikou nebudú zavádzať nijaké nové dovozné alebo vývozné clá alebo poplatky s rovnakým účinkom, ani sa nebudú zvyšovať tie, ktoré sa už používajú a zároveň sa nebudú zavádzať nijaké nové kvantitatívne dovozné alebo vývozné obmedzenia alebo opatrenia s rovnakým účinkom, ani sa nebudú sprísňovať tie, ktoré už existujú. Slovenská republika môže prijať opatrenia obmedzeného trvania vo forme zvýšených ciel, ktoré sa odchyľujú od ustanovení Európskej dohody o pridružení.
Článok 93 Európskej dohody o pridružení ustanovuje ciele spolupráce, ktorých úlohou je zabezpečiť  dodržiavanie všetkých ustanovení, ktorých  prijatie sa plánuje v  súvislosti           s obchodom, a dosiahnutie  priblíženia  colnej  sústavy  Slovenskej  republiky k colnej  sústave Spoločenstva,  a tým  napomôcť k uľahčeniu prijatia krokov smerujúcich k liberalizácii plánovanej touto Dohodou.
Nariadenie Rady ES č. 1832/2002 zo dňa 1. augusta 2002, ktorým sa mení Príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku obsahuje predmetnú kombinovanú nomenklatúru tovaru, ktorá sa každý rok aktualizuje. 

5. Stupeň zlučiteľnosti návrhu nariadenia vlády Slovenskej republiky s právom Európskych spoločenstiev a právom Európskej únie:

Návrh nariadenia vlády SR je čiastočne kompatibilný s právnymi normami Európskych spoločenstiev a Európskej únie.
	Úplná zlučiteľnosť bude dosiahnutá dňom vstupu Slovenskej republiky do Európskej únie.

6. Gestor (spolupracujúce rezorty):
     Bezpredmetné.
 
7. Účasť expertov pri príprave návrhu nariadenia vlády SR:
    Prípravy návrhu nariadenia vlády Slovenskej republiky sa žiadni experti nezúčastnili.

II. Osobitná časť

K článku I

	K bodu 1: V prílohe č. 1 ide o ujednotenie merných jednotiek s colným sadzobníkom Európskej únie.  
	K bodu 2:  V prílohe č. 7 sa nahrádza podpoložka „2939 91 90“ podpoložkou „2939 99 90“ z dôvodu presunu teobromínu do tejto podpoložky kombinovanej nomeklatúry, čím sa umožní dovážať ho bez cla v rámci colnej kvóty.
	K bodu 3:  V prílohe č. 10 časti A sa menia a dopĺňajú preferenčné colné sadzby, a to aj v rámci colných kvót v súvislosti s prístupom Chorvátskej republiky k Stredoeurópskej dohode o voľnom obchode. 
	K bodu 4:  V prílohe č. 10 časti B sa dopĺňa preferenčná colná sadzba pre Chorvátsko pri podpoložke  0705 11 00 – hlávkový šalát obyčajný v rámci colnej kvóty na stanovené obdobie.
	K bodu 5:  V prílohe č. 11 sa niektoré preferenčné colné sadzby v rámci colných kvót  a colné kvóty pre Chorvátsko nahrádzajú v zmysle Dohody o prístupe Chorvátskej republiky k Stredoeurópskej dohode o voľnom obchode.

K článku II

	Nadobudnutie účinnosti predkladaného návrhu nariadenia vlády sa vzhľadom na predpokladanú dĺžku legislatívneho procesu navrhuje od 15. apríla 2003.